জুড বেলিংহাম ১৯ বছর বয়সেই যেভাবে ইংল্যান্ডের নেতা হয়ে উঠছেন
নিজের প্রথম বিশ্বকাপ ম্যাচে দলের বিশ্বকাপ মিশনের প্রথম গোল এসেছে জুড বেলিংহামের পা থেকে। এই গোল দেখে বিবিসি স্পোর্টের ফুটবল পণ্ডিতরা বিস্মিত ও মুগ্ধ।
দুই হাজার সালের পর জন্ম নেয়া প্রথম ফুটবলার হিসেবে বিশ্বকাপের মঞ্চে গোল করেছেন জুড বেলিংহাম।
"আমরা আমাদের যুগে দারুণ সব মিডফিল্ডারদের দেখেছি আমরা খেলেছিও তাদের সাথে। কিন্তু তাদের কেউই বেলিংহামের বয়সে তার মতো দুর্দান্ত ছিলেন না।"
রিও ফার্দিনান্দ ম্যাচের পর এই কথা বলেন। ইংল্যান্ডের এই সাবেক ফুটবলার ১৪ বছর ইংল্যান্ড জাতীয় দলের হয়ে ৮১টি ম্যাচ খেলেছেন।
এই সময়ে রিও ফার্দিনান্দ ইংল্যান্ড জাতীয় দলে ফ্রাংক ল্যাম্পার্ড, স্টিভেন জেরার্ড, পল স্কোলস, ডেভিড বেকহামের মতোন মিডফিল্ডারদের পেয়েছেন।
কিন্তু ১৯ বছর বয়সে বেলিংহাম যেভাবে খেলেছেন, তাও তার প্রথম বিশ্বকাপের প্রথম ম্যাচে, তা দেখে বিশ্লেষকরা মুগ্ধ। এই ম্যাচে ইরানকে ৬-২ গোলে হারিয়েছে ইংল্যান্ড।
"যে কর্তৃত্ব নিয়ে তিনি মাঠে নেমেছেন সেটা তার বয়সের চেয়ে অনেক বেশি পরিপক্ক"- বলেন রিও ফার্দিনান্দ।
আমি বলছি না বেলিংহাম সবাইকে ছাড়িয়ে যাবে কিন্তু এইবয়সে সে যা করছে তা দেখতে দারুণ লাগছে, খুব উপভোগ করছি।"
ইরানের বিপক্ষে বেলিংহাম ১৫ বার মাঠের আক্রমণভাগে ঢুকেছেন বল নিয়ে, ৯৬% পাসই যথাযথ হয়েছে তার।
ইরানের ডি বক্সে ২৩টি বল বাড়িয়ে দিয়েছেন বেলিংহাম, ইরানের ফুটবলারদের থেকে বল কেড়ে নিয়েছেন ৯ বার।
আক্রমণের পাশাপাশি রক্ষণে এবং বল বানানোতে পটু বেলিংহাম, এই পরিসংখ্যান তাই বলছে।
এটাকে 'অলরাউন্ড পারফরম্যান্স' বলছেন বিবিসি রেডিও ফাইভ লাইভের ধারাভাষ্যকার জারমেইন জেনাস ও ড্যানি মারফি।
বেলিংহাম ইরানের বিপক্ষে ১১৩ বার বল পায়ে নিয়েছেন, ইংল্যান্ডের কোনও ফুটবলার এই ম্যাচে এতবার বল পায়ে পাননি।
"বেলিংহাম ছিলেন অনন্য" বিবিসির ফুটবল কলামিস্ট জারমেইন জেনাস এই কথা বলেন।
ড্যানি মারফির মতে, "স্টিভেন জেরার্ড ও ফ্র্যাঙ্ক ল্যাম্পার্ড যেন একসাথে মোড়ানো বেলিংহামের মধ্যে, সাউথগেটের জন্য এটা বড় একটা বোনাস যে এই বয়সের কেউ এমন গুরুত্বপূর্ণ সময়ে এমন ফর্মে আছেন।"
"আপনি যদি তার খেলা দেখেন তখন মনেই হবে না তার বয়স এত কম"
বিবিসি ওয়ানে ইংল্যান্ডের সাবেক ফুটবলার অ্যালান শিয়েরার বলেন, "সব ছিল তার মধ্যে, দুর্দান্ত পাসিং, গোল দিয়েছেন, ট্যাকল করেছেন, তার কাজের হার ছিল দারুণ, বিশেষ একটা পারফরম্যান্স এটা।"
মাঠে তার দখল দেখলে মনে হয়, বেলিংহাম একজন সহজাত নেতা।
বিশ্লেষকরা বলছেন এখন তার কাজ হবে 'পা মাটিতে রাখা এবং এভাবেই খেলে যাওয়া'।
ইংল্যান্ড-ইরান ম্যাচের দিন,  জুড বেলিংহামের বয়স ১৯ বছর ১৪৫ দিন।
মাইকেল ওয়েন ও লুক শ এর পর জুড বেলিংহাম ইংল্যান্ডের তৃতীয় কম বয়সী বিশ্বকাপ খেলা ফুটবলার।
ঠিক বিশ্বকাপের প্রথম ম্যাচে মাঠে নাম্বার আগে বিবিসিকে দেয়া এক সাক্ষাৎকারে জুড বেলিংহাম বলেন, "আমি জার্মানিতে আমার সতীর্থদের কাছে প্রমাণ করতে চাই আমি কী পারি।"
আঠারো বছর বয়সেই জুড বেলিংহাম জার্মান ক্লাব বরুশিয়া ডর্টমুনডের হয়ে নিয়মিত মাঠে নামা শুরু করেন।
তুরস্কের শহর বেসিক্তাসে চ্যাম্পিয়ন্স লিগের ম্যাচে জুড বেলিংহাম নিজেকে চিনিয়েছিলেন ২০২১ সালে, গোটা ম্যাচে তিনি দেখান কীভাবে বল নিয়ন্ত্রণে নিয়ে প্রতিপক্ষের বিপক্ষে খেলা পরিচালনা করতে হয়।
জুড বেলিংহাম ওই ম্যাচে গোল করেছেন এবং কড়া ডিফেন্সের ফাঁক গলে এর্লিং হালান্ডকেবল দিয়ে গোল করিয়েছেন।
চলমান মৌসুমে পাঁচ ম্যাচ খেলে চার গোল দিয়েছেন ইউরোপের সর্বোচ্চ ক্লাব প্রতিযোগিতায়।
জুড বেলিংহামের জন্ম হয়েছিল ২০০৩ সালে, যেবার চেক রিপাবলিকের মিডফিল্ডার পাভেল নেদভেদ পেয়েছিলেন ব্যালন ডি অর।
রুডফন নিস্তলরয় ছিলেন ইংলিশ প্রিমিয়ার লিগের সর্বোচ্চ গোলদাতা।
তখন জুড বেলিংহাম মাত্র জন্ম নেন, ইংল্যান্ডের বার্মিংহ্যাম সিটিতে, এখন ১৯ বছরপর জুড বেলিংহাম বিশ্ব মাতাচ্ছেন। প্রশংসা কুড়াচ্ছেন অগ্রজদের থেকে।
এতদিন পর্যন্তও তিনি ছিলেন উঠতি তারকা। এই বিশ্বকাপটি তার জন্য মঞ্চ উঠতি থেকে সময়ের তারকা হওয়ার।
তিনি এই সুযোগটা নিয়েছেন প্রথম ম্যাচেই।
এই সুযোগ তার ক্লাবও নিচ্ছে।
ট্রান্সফার মার্কেটের খবরের জন্য সুপরিচিত ফুটবল সাংবাদিক ফ্যাব্রিজিও রোমানো টুইটারে লিখেছেন, “ঠিক এই কারণেই বরুশিয়া ডর্টমুন্ড সিদ্ধান্ত নিয়েছে বিশ্বকাপের আগে বেলিংহামের নামে কোনও প্রাইস ট্যাগ যাতে না বসে।”
রাশিয়ায় ২০১৮ সালের বিশ্বকাপে বেলিংহামের বয়স ছিল ১৪।
বেলিংহামের ক্লাব সতীর্থ ম্যাট হামেলস মনে করেন তার মধ্যে এখনই নেতৃত্ববোধ জন্ম নিয়েছে।
বিশ্বের হাই প্রোফাইল তরুণ ফুটবলারদের অন্যতম বেলিংহামকে নিয়ে ম্যাট হামেলস বলেছেন, “জুড ক্লাবে সবচেয়ে উঁচু স্বরে কথা বলে সে এখনই নেতা। দারুণ একটা ছেল। আমার মনে হয় আমি পঁচিশবার তাকে বলেছি আমি তাকে ভালোবাসি।”
ম্যাট হামেলস ২০১৪ সালের বিশ্বকাপ জয়ী জার্মানি দলের গুরুত্বপূর্ণ সদস্য ছিলেন।
মার্কো রয়েস ও ম্যাট হামেলসের পর জুড বেলিংহাম বরুশিয়া ডর্টমুন্ডের তৃতীয় অধিনায়ক। এখনই তিনি বেশ কটি ম্যাচে অধিনায়কের আর্মব্যান্ড পরে মাঠে নেমেছে।ন
বুন্দেসলিগার অফিসিয়াল ওয়েবসাইটে বেলিংহামকে নিয়ে একটি আর্টিকেলে লেখা হয়েছে, “একজন কিশোর হিসেবে বেলিংহাম যেভাবে বেড়ে উঠেছে তা ফুটবলের জন্য দারুণ।”
ডর্টমুন্ডের কোচ এডিন টারজিকের মতে, তার নেতৃত্বগুণ নিখুঁত।
জুড বেলিংহাম একজন বক্স টু বক্স মিডফিল্ডার, তিনি নম্বর সিক্স ও এইট দুই পজিশনেই খেলতে পারেন, বল বানাতে পারেন, গোলও দিতে পারেন।
সামনের ট্রান্সফার মৌসুমে বেলিংহামের মূল্য কতো উঠতে পারে সেটা এখন দেখার বিষয়।

Summary Not Found